Document ID: 32000R2728

Komission asetus (EY) N:o 2728/2000,
annettu 14 päivänä joulukuuta 2000,
neuvoston asetuksen (EY) N:o 1493/1999 30 artiklassa tarkoitetun erityisen tislaustoimenpiteen aloittamisesta eräillä Saksan viinialueilla
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999(1), sellaisena kuin se on muutettuna komission asetuksella (EY) N:o 1622/2000(2), ja erityisesti sen 30 ja 33 artiklan,
sekä katsoo seuraavaa:
(1) Asetuksen (EY) N:o 1493/1999 30 artiklassa säädetään mahdollisuudesta aloittaa erityinen tislaustoimenpide, jos huomattavat ylijäämät aiheuttavat poikkeuksellisia häiriöitä markkinoilla. Kyseinen toimenpide voidaan rajoittaa tiettyihin viiniluokkiin ja/tai tiettyihin tuotantoalueisiin, ja sitä voidaan jäsenvaltion pyynnöstä soveltaa tma-laatuviineihin.
(2) Saksan hallitus on pyytänyt 2 päivänä marraskuuta 2000 päivätyllä kirjeellään erityisen tislaustoimenpiteen aloittamista Mittelrheinin, Mosel-Saar-Ruwerin, Nahen, Pfalzin ja Rheinhessenin viinialueiden kaikista lajikkeista saatujen valkoviinien osalta. Toimenpidettä olisi sovellettava myös kaikilta näiltä alueilta saatuihin tma-laatuvalkoviineihin.
(3) Viinituotanto oli näillä alueilla vuosina 1995-1997 vajaa 6 miljoonaa hehtolitraa. Vuonna 1998 se oli 7,07 miljoonaa hehtolitraa, ja vuonna 1999 jo 8,02 miljoonaa hehtolitraa. Saksan kotitalouksien valkoviinin kulutus on kuitenkin vähentynyt: valkoviinien markkinaosuus oli 54 prosenttia vuonna 1995 ja 47 prosenttia vuonna 1999. Sitä vastoin punaviinien kulutus on lisääntynyt, ja suurin osa niistä on tuotuja punaviinejä. Valkoviinien vienti laski 13 prosenttia vuodesta 1993 vuoteen 1999.
(4) Valkoviinien hinnat ovat laskeneet huomattavasti näillä alueilla vuodesta 1998. Rheinhessenin, Pfalzin ja Nahen alueilla Müller-Thurgau- ja Silvaner-lajikkeista saatujen viinien hinnat ovat laskeneet 120-160:stä Saksan markasta hehtolitralta noin 60:een Saksan markkaan hehtolitralta. Mosel-Saar-Ruwerin alueella Riesling-lajikkeesta saatujen viinien hinnat taas ovat laskeneet 200-230:sta Saksan markasta hehtolitralta 80:een Saksan markkaan hehtolitralta. Tällä hetkellä pöytäviinien hinnat ovat noin 40 Saksan markkaa hehtolitralta ja laatuviinien hinnat 55-80 Saksan markkaa hehtolitralta lajikkeesta ja alueesta riippuen.
(5) Alhaisista hinnoista huolimatta valkoviinien kulutus ei ole kehittynyt merkittävästi vuonna 2000. Myöskään vuoden 2000 alhainen satoennuste ei ole nostanut hintoja. Valkoviinien nykyiset varastot ovat näillä alueilla 7,5 miljoonaa hehtolitraa, ja noin 6 miljoonan hehtolitran varastot riittävät varmistamaan säännöllisen saatavuuden markkinoilla.
(6) Asianomaiset tuottajat ovat osallistuneet asetuksen (EY) N:o 1493/1999 29 artiklassa tarkoitettuun tislaukseen, joka koskee ainoastaan pöytäviinejä. Tämän vuoksi toimenpide ei täysin vastaa näiden alueiden tarpeita. Näiden Saksan viinialueiden vakavien ongelmien ratkaisemiseksi erityinen tislaustoimenpide näyttää välttämättömältä.
(7) Koska asetuksen (EY) N:o 1493/1999 30 artiklan 5 kohdassa tarkoitetut edellytykset täyttyvät, näillä Saksan viinialueilla olisi säädettävä sellaisen erityisen tislaustoimenpiteen aloittamisesta, joka koskee enintään 1 miljoonan hehtolitran määrää rajoitettuna ajanjaksona tehokkuuden maksimoimiseksi. Ei ole aiheellista vahvistaa tuottajakohtaista tislattavaa enimmäismäärää, koska varastoissa olevien viinien määrät voivat vaihdella huomattavasti tuottajittain ja koska kyseiset määrät riippuvat pikemminkin myyntituloksista kuin kunkin tuottajan vuosituotannosta.
(8) Käyttöön otettava mekanismi on viinin yhteisestä markkinajärjestelystä annetun asetuksen (EY) N:o 1493/1999 soveltamista koskevista yksityiskohtaisista säännöistä markkinamekanismien osalta 25 päivänä heinäkuuta 2000 annetussa komission asetuksessa (EY) N:o 1623/2000(3), sellaisena kuin se on muutettuna asetuksella (EY) N:o 2409/2000(4), vahvistettu mekanismi. Paitsi asetuksen (EY) N:o 1623/2000 artikloja, joissa viitataan asetuksen (EY) N:o 1493/1999 30 artiklassa säädettyyn tislaustoimenpiteeseen, sovelletaan myös muita kyseisen asetuksen säännöksiä, erityisesti säännöksiä, jotka koskevat alkoholin toimitusta interventioelimille ja ennakon maksamista.
(9) On tarpeen vahvistaa tislaajan tuottajalle maksama ostohinta siten, että ongelmat ratkeavat ja tuottajilla on mahdollisuus hyödyntää tätä toimenpidettä. Sitä vastoin kyseistä hintaa ei ole aiheellista vahvistaa tasolle, joka vaikeuttaa asetuksen (EY) N:o 1493/1999 29 artiklassa tarkoitetun tislaustoimenpiteen soveltamista.
(10) Jotta ei häirittäisi juotavaksi tarkoitetun alkoholin markkinoita, joille toimitetaan lähinnä asetuksen (EY) N:o 1493/1999 29 artiklassa tarkoitetun tislauksen tuotteita, erityisellä tislaustoimenpiteellä voidaan tuottaa vain raakaa tai neutraalia alkoholia, joka on ehdottomasti toimitettava interventioelimelle.
(11) Tässä asetuksessa säädetyt toimenpiteet ovat viinin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Aloitetaan asetuksen (EY) N:o 1493/1999 30 artiklassa tarkoitettu erityinen tislaustoimenpide, joka koskee enintään 1 miljoonaa hehtolitraa valkoviinejä ja tma-laatuvalkoviinejä, jotka on saatu kaikista lajikkeista seuraavilla Saksan viinialueilla: Mittelrhein, Mosel-Saar-Ruwer, Nahe, Pfalz ja Rheinhessen.
2 artikla
Tässä asetuksessa tarkoitettuun toimenpiteeseen sovelletaan asetuksen (EY) 1623/2000 artikloja, joissa viitataan asetuksen (EY) N:o 1493/1999 30 artiklassa säädettyyn tislaustoimenpiteeseen, sekä seuraavia asetuksen (EY) N:o 1623/2000 säännöksiä:
- 6 artiklan 2 kohdassa tarkoitettuun interventioelimen maksamaan hintaan 62 artiklan 5 kohdan säännöksiä,
- 6 artiklan 2 kohdassa tarkoitettuun ennakkoon 66 ja 67 artiklan säännöksiä.
3 artikla
Kukin tuottaja voi tehdä asetuksen (EY) N:o 1623/2000 65 artiklassa tarkoitetun sopimuksen 16 päivän joulukuuta 2000 ja 31 päivän tammikuuta 2001 välisenä aikana. Sopimukseen kuuluu vakuus, jonka suuruus on 5 euroa hehtolitralta. Kyseisiä sopimuksia ei voi siirtää.
4 artikla
1. Jäsenvaltion on vahvistettava vähennysprosentti, jota sovelletaan edellä mainittuihin sopimuksiin, jos tehtyjen sopimusten mukainen kokonaismäärä ylittää 1 artiklassa vahvistetun määrän.
2. Jäsenvaltion on annettava tarvittavat hallinnolliset määräykset voidakseen hyväksyä viimeistään 15 päivänä helmikuuta 2001 edellä mainitut sopimukset ja vahvistettava sovellettava vähennysprosentti, sopimuskohtaisesti hyväksyttävä viinimäärä ja tuottajan mahdollisuus irtisanoa sopimus, jos määrää pienennetään. Jäsenvaltion on ilmoitettava komissiolle hyväksyttyjen sopimusten mukaiset kyseisten viinien määrät ennen 20 päivää helmikuuta 2001.
3. Viinit on toimitettava tislaamoon viimeistään 30 päivänä kesäkuuta 2001. Tuotettu alkoholi on toimitettava interventioelimelle viimeistään 30 päivänä marraskuuta 2001.
4. Vakuus vapautetaan suhteessa toimitettuihin määriin, kun tuottaja toimittaa todisteen toimituksesta tislaamoon.
5. Jos säädetyssä määräajassa ei suoriteta yhtään toimitusta, vakuus menetetään.
6. Jäsenvaltio voi rajoittaa niiden sopimusten lukumäärää, jotka tuottaja voi tehdä kyseisen tislaustoimenpiteen osalta.
5 artikla
Tämän asetuksen mukaisesti tislattavaksi toimitettavan viinin ostohinta on 2,1054 euroa tilavuusprosentilta hehtolitraa kohden.
6 artikla
1. Tislaajan on toimitettava tislaustuote interventioelimelle. Tuotteen alkoholipitoisuuden on oltava vähintään 92 tilavuusprosenttia.
2. Hinta, jonka interventioelin maksaa tislaajalle toimitetusta raa'asta alkoholista on 2,4726 euroa tilavuusprosentilta hehtolitraa kohden. Tislaaja voi saada kyseisestä määrästä ennakon, joka on 1,3136 euroa tilavuusprosentilta hehtolitraa kohden. Tällöin tosiasiallisesti maksettavasta hinnasta vähennetään ennakon määrä.
7 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 16 päivästä joulukuuta 2000.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä joulukuuta 2000.

Labels: 18
17
6